Beredskabsfolk arbejder lige nu på højtryk for at inddæmme en forurening ved Vandmøllen i Sæby. - Der ligger en oliefilm på vandet, og vi ved ikke, hvor den kommer fra, siger indsatslederen på stedet, Bo Isaksen. Alarmen gik kort før klokken 14, og beredskabsfolkene er lige nu i gang med at lægge flydespærrer ud i området på hav-siden af vandmøllen. - Det lugter fælt og petroleumsagtigt. Det er noget forbandet svineri, siger formanden for Sæby Sportsfisker Klub, Jesper Christensen. Kommunens miljøafdeling er på vej til stedet for at finde ud af, hvor forureningen kommer fra. Man mistænker, at olien kan komme fra kloakkerne og siden er strømmet ud i åen.
Nordjyllands Beredskab kæmper lige nu med at inddæmme en forurening ved Sæbys mest fotograferede turistattraktion.